
ข้อสอบข้อเขียนพระอภิธรรม  ภาคเรียนที่ ๑  ปีการศึกษา ๒๕๕๖
อภิธรรมโชติกะวิทยาลัย  มหาวิทยาลัยมหาจุฬาลงกรณราชวิทยาลัย
ชั้น  จูฬอาภิธรรมิกะโท
สอบวันเสาร์ที่  ๑๕  มิถุนายน  พ.ศ. ๒๕๕๖
วิชา  : ปกิณณกสังคหะ  สมุจจยสังคหะ
๑๐  ข้อ  รวม   ๑๐๐  คะแนน

เวลา  ๔ ชม.

-----------------------------------------------------------------------------------------------------------------------------------------

๑. ก. จงแปลคาถาดังต่อไปนี้  สมฺปยุตฺตา  ยถาโยคํ  ฯลฯ สงฺคโห  นาม  นียเต
     ข. ให้อธิบายความเป็นไปแห่งประเภทเวทนา ๓  มาดู ?
๒. ก. เมื่อจำแนกจิตโดยเหตุ ๖ แล้ว มีแต่อเหตุกจิต  เอกเหตุกจิต  ทวิเหตุกจิต ติเหตุกจิต  ส่วนจตุเหตุกจิต  
       ปัญจเหตุกจิต  ฉเหตุกจิต  นั้นไม่มี ที่เป็นเช่นนี้เพราะเหตุใด ?
    ข.ให้แสดงความแตกต่างกันระหว่าง อเหตุกจิต กับ สเหตุกจิต ?
๓.  จงจำแนกกิจ  ๑๔  โดยอเหตุกจิต ๑๘ มาดู ?
๔.  ก. ทวารสังคหะ  แปลว่ากระไร ?  คำว่าทวารในที่นี้หมายความว่ากระไร ?  และมีกี่อย่าง ? อะไรบ้าง ? 
          ให้บอกองค์ธรรมของทวารนั้น ๆ มาด้วย
      ข. เจตสิกที่เกิดขึ้นไม่ว่าเวลาใด  ต้องเกิดในทวารเดียวเสมอนั้นมีจำนวนเท่าใด ? คืออะไร ?   ที่เป็นเช่นนี้          

          เพราะเหตุใด ?

๕. ให้แปลคาถาต่อไปนี้
ปญฺจวีส  ปริตฺตมฺหิ                   ฉ  จิตฺตานิ  มหคฺคเต
เอกวีสติ  โวหาเร                      อฏฺฐ  นิพฺพานโคจเร
วีสานุตฺตรมุตฺตมฺหิ                     อคฺคมคฺคผลุชฺฌิเต
ปญฺจ  สพฺพตฺถ  ฉจฺเจติ              สตฺตธา  ตตฺถ  สงฺคโห. 

๖. เพราะเหตุใด   ปริจเฉทที่  ๗  จึงเรียกว่า  สมุจจยสังคหะ  และสมุจจยะสังคหะนี้  มีสังคหะอยู่กี่หมวด  คืออะไรบ้าง    

     แต่ละหมวดมีธรรมอยู่เท่าไร  คืออะไรบ้าง ?  (ให้บอกมาเฉพาะหัวข้อ)  

๗. จงแสดงความแตกต่างระหว่างอภิชฌาและพยาบาทที่เป็นมโนทุจริตกับอภิชฌาและพยาบาทที่เป็นคันถะ
๘. คำว่า  สติปัฏฐาน  มีความหมายว่าอย่างไร ?  แสดงวจนัตถะว่าอย่างไร  ?  และทำไม  สติดวงเดียวจึงเป็นสติปัฏ
     ฐานทั้ง  ๔ ได้ ?
๙.  ก. ในปรมัตถธรรม ๔ ประการ  เมื่อว่าโดยอายตนะแล้วมี ๑๒  ว่าโดยธาตุมี ๑๘  ที่เป็นดังนี้อาศัยอะไรเป็นหลัก ?
      ข. จงแสดงผลที่เกิดขึ้นจากอายตนะ ๑๒  โดยเฉพาะ ๆ ?
๑๐. ในวัตถุธรรม ๗๒ นั้น  วัตถุธรรมที่แสดงไว้ในอกุศลสังคหะ  มิสสกสังคหะ  โพธิปักขิยสังคหะ       สัพพสังคหะ 
       แต่ละหมวด มีจำนวนเท่าใด คืออะไรบ้าง ?

***************
ฝ่ายวางแผนและวิชาการ  อภิธรรมโชติกะวิทยาลัย
มหาวิทยาลัยมหาจุฬาลงกรณราชวิทยาลัย
ข้อสอบสัมภาษณ์พระอภิธรรม  ภาคเรียนที่  ๑  ปีการศึกษา ๒๕๕๖
อภิธรรมโชติกะวิทยาลัย  มหาวิทยาลัยมหาจุฬาลงกรณราชวิทยาลัย
ชั้น  จูฬอาภิธรรมิกะโท
สอบวันอาทิตย์ที่  ๑๖  มิถุนายน  พ.ศ. ๒๕๕๖
วิชา  : ปกิณณกสังคหะ  สมุจจยสังคหะ
๕ ข้อ  

๒๕ คะแนน  

เวลา  ๑๕  นาที
-----------------------------------------------------------------------------------------------------------------------------------------

๑. 
ก. ให้แสดงมาติกาทั้ง ๖ พร้อมด้วยความหมาย ?  

ข. นามเตปญฺญาส  คือสภาวธรรม ๕๓ นั้น ได้แก่อะไร ? และให้แสดงประเภทของเวทนาโดยนัย
     ทั้ง   ๒  มาด้วย ?  

ตอบ
ก. แสดงมาติกาทั้ง ๖ พร้อมด้วยความหมาย มีดังนี้


๑. เวทนาสังคหะ

การแสดงสงเคราะห์ จิต เจตสิก โดยประเภทแห่งเวทนา ๓ หรือ ๕


๒. เหตุสังคหะ

การแสดงสงเคราะห์ จิต เจตสิก โดยประเภทแห่งเหตุ ๖


๓. กิจจสังคหะ

การแสดงสงเคราะห์ จิต เจตสิก โดยประเภทแห่งกิจ ๑๔ และฐาน ๑๐


๔. ทวารสังคหะ

การแสดงสงเคราะห์ จิต เจตสิก โดยประเภทแห่งทวาร ๖


๕. อารัมมณสังคหะ
การแสดงสงเคราะห์ จิต เจตสิก โดยประเภทแห่งอารมณ์ ๖


๖. วัตถุสังคหะ

การแสดงสงเคราะห์ จิต เจตสิก โดยประเภทแห่งวัตถุ ๖
ข. นามเตปญฺญาส คือสภาวธรรม ๕๓ นั้น ได้แก่ จิตทั้งหมด ว่าโดยลักษณะแล้วนับรวมเป็น ๑ เจตสิก ๕๒   
     และประเภทของเวทนาโดยนัยทั้ง ๒ นั้น คือ 


๑. อารัมมณานุภวนลักขณนัย 
คือ อาการเป็นไปแห่งการเสวยอารมณ์


๒. อินทริยเภทนัย

คือ การเป็นใหญ่  เป็นผู้ปกครอง
๒. 
ก. คำว่า  เหตุ  หมายความว่าอย่างไร ?  ผลที่เกิดจากเหตุนั้น  ได้แก่อะไร ?


ข. เจตสิกที่ทำหน้าที่มากที่สุดนั้น  มีกี่ดวง ?  คืออะไรบ้าง ?  ให้บอกหน้าที่นั้น ๆ  มาด้วย ?

ตอบ
ก. คำว่า เหตุ หมายความว่า  เป็นธรรมที่ให้ผลเกิดขึ้น  และให้ผลธรรมนั้นตั้งมั่นในอารมณ์  และให้เจริญขึ้นได้  ผลที่เกิดจากเหตุนั้น  ได้แก่กายกรรม  วจีกรรม  มโนกรรม  ที่เป็นกุศลบ้าง  อกุศลบ้าง  อพยากตะบ้าง 

ข. เจตสิกที่ทำหน้าที่มากที่สุดนั้นมี ๗ ดวง  คือ  สัพพจิตตสาธารณเจตสิก  ๗   ทำหน้าที่  ๑๔  อย่างคือ    
๑. ปฏิสนธิกิจ   ๒.ภวังคกิจ   ๓. อาวัชชนกิจ   ๔.ทัสสนกิจ   ๕.สวนกิจ   ๖.ฆายนกิจ         ๗.สายนกิจ   ๘.ผุสนกิจ   ๙. สัมปปฏิจฉนกิจ   ๑๐.สันตีรณกิจ  ๑๑.โวฏฐัพพนกิจ   ๑๒.ชวนกิจ        ๑๓. ตทารัมมณกิจ   ๑๔.จุติกิจ ฯ
๓. 
วิญญาณธาตุ ๗ คืออะไรบ้าง ? ให้แสดงองค์ธรรมมาด้วย 
ตอบ.
วิญญาณธาตุ ๗ คือ 

๑.   จักขุวิญญาณธาตุ
องค์ธรรมได้แก่
จักขุวิญญาณจิต ๒

๒.  โสตวิญญาณธาตุ
องค์ธรรมได้แก่
โสตวิญญาณจิต ๒

๓.  ฆานวิญญาณธาตุ
องค์ธรรมได้แก่
ฆานวิญญาณจิต ๒

๔.  ชิวหาวิญญาณธาตุ
องค์ธรรมได้แก่
ชิวหาวิญญาณจิต ๒

๕.  กายวิญญาณธาตุ
องค์ธรรมได้แก่
กายวิญญาณจิต ๒

๖.  มโนธาตุ

องค์ธรรมได้แก่
สัมปฏิจฉนจิต ๒  ปัญจทวาราวัชชนจิต ๑

๗.  มโนวิญญาณธาตุ
องค์ธรรมได้แก่
จิต ๗๖ หรือ ๑๐๘ (เว้นทวิปัญจวิญญาณจิต ๑๐ มโนธาตุ ๓)

๔.   จำแนกสังโยชน์  ๑๐  โดยโอรัมภาคิยสังโยชน์   และอุทธัมภาคิยสังโยชน์ตามสุตตันตนัย ?

ตอบ
จำแนกสังโยชน์ ๑๐  โดยโอรัมภาคิยสังโยชน์และอุทธัมภาคิยสังโยชน์ตามสุตตันตนัย  คือ  
โอรัมภาคิยสังโยชน์  มี ๕ คือ

๑. กามราคสังโยชน์

   ๒. ปฏิฆสังโยชน์

๓. ทิฏฐิสังโยชน์
๔. สีลัพพตปรามาสสังโยชน์  
   ๕. วิจิกิจฉาสังโยชน์


อุทธัมภาคิยสังโยชน์  มี ๕  คือ



๑. รูปราคสังโยชน์

   ๒. อรูปราคสังโยชน์

๓. มานสังโยชน์
๔. อุทธัจจสังโยชน์

   ๕. อวิชชาสังโยชน์
๕. 
ก.  ในสัพพสังคหะ   มีธรรมอยู่กี่หมวด  คืออะไรบ้าง ?


ข.  ให้แสดงอริยสัจจะ  ๔  พร้อมทั้งความหมายและองค์ธรรม
ตอบ
ก. ในสัพพสังคหะ  มีธรรมอยู่ ๕ หมวด  คือ   ๑ ขันธ์   ๒.อุปาทานักขันธ์   ๓. อายตนะ  ๔. ธาตุ  ๕. สัจจะ

ข. อริยสัจจะ  มี ๔ อย่างคือ

๑. ทุกขสัจจะ  ธรรมที่เป็นทุกข์  เป็นความจริงของพระอริยเจ้าทั้งหลาย  องค์ธรรมได้แก่ โลกียจิต ๘๑  
เจตสิก  ๕๑ (เว้นโลภะ) รูป  ๒๘

๒. สมุทยสัจจะ  ธรรมที่เป็นเหตุให้เกิดทุกข์  เป็นความจริงของพระอริยเจ้าทั้งหลาย  องค์ธรรมได้แก่ 
โลภเจตสิก

๓. นิโรธสัจจะ  ธรรมที่เป็นเครื่องดับทุกข์  เป็นความจริงของพระอริยเจ้าทั้งหลาย  องค์ธรรมได้แก่  นิพพาน

๔. มรรคสัจจะ  ธรรมที่เป็นเหตุให้ถึงความดับทุกข์   เป็นความจริงของพระอริยะเจ้าทั้งหลาย  องค์ธรรมได้แก่  มัคคังคเจตสิก  ๘ ดวง  มีปัญญาเจตสิกเป็นต้น  ที่ในมรรคจิต ๔
**********************
ฝ่ายวางแผนและวิชาการ  อภิธรรมโชติกะวิทยาลัย
มหาวิทยาลัยมหาจุฬาลงกรณราชวิทยาลัย
เฉลยข้อสอบข้อเขียนพระอภิธรรม  ภาคเรียนที่ ๑    ปีการศึกษา ๒๕๕๖
อภิธรรมโชติกะวิทยาลัย  มหาวิทยาลัยมหาจุฬาลงกรณราชวิทยาลัย
ชั้น  จูฬอาภิธรรมิกะโท
สอบวันเสาร์ที่  ๑๕  มิถุนายน  พ.ศ. ๒๕๕๖
วิชา  : ปกิณณกสังคหะ  สมุจจยสังคหะ
๑๐  ข้อ  รวม   ๑๐๐  คะแนน

เวลา  ๔ ชม.

-----------------------------------------------------------------------------------------------------------------------------------------

๑. 
ก. จงแปลคาถาดังต่อไปนี้  สมฺปยุตฺตา  ยถาโยคํ  ฯลฯ สงฺคโห  นาม  นียเต

ข. ให้อธิบายความเป็นไปแห่งประเภทเวทนา ๓  มาดู ?
ตอบ
ก. แปลคาถาดังต่อไปนี้

สภาวธรรม ๕๓  คือจิตและเจตสิก  ชื่อว่า  นามเตปญฺญาส  ว่าโดยลักษณะของตน ๆ  ประกอบด้วย            เอกุปฺปาทตา  เป็นต้น  ตามที่ประกอบได้  ดังแสดงแล้วโดยพิสดาร (ในปริจเฉทที่ ๒)

บัดนี้  ข้าพเจ้าจะแสดงปกิณณกสังคหะ  ของจิตและเจตสิก  ว่าด้วยอำนาจแห่งการเกิดขึ้นของจิต            โดยประเภทแห่งเวทนา  เหตุ กิจ  ทวาร  อารมณ์และวัตถุตามสมควร

ข. ความเป็นไปแห่งประเภทเวทนา ๓ มีดังนี้  การเสวยอารมณ์ของสัตว์ทั้งหลายนั้น  ย่อมมีอยู่ ๓ อย่างด้วยกันคือ

๑. ในขณะที่เสวยอารมณ์อยู่นั้น  บางทีก็รู้สึกสบาย เรียกว่า สุขเวทนา

๒. ในขณะที่เสวยอารมณ์อยู่นั้น  บางทีก็รู้สึกไม่สบาย  เรียกว่า  ทุกขเวทนา

๓. ในขณะที่เสวยอารมณ์อยู่นั้น  บางทีก็รู้สึกเฉย ๆ  ไม่ใช่สุขไม่ใช่ทุกข์  เรียกว่าอุเบกขาเวทนา 
๒. 
ก. เมื่อจำแนกจิตโดยเหตุ  ๖ แล้ว มีแต่อเหตุกจิต  เอกเหตุกจิต  ทวิเหตุกจิต  ติเหตุกจิต  ส่วน
จตุเหตุกจิต  ปัญจเหตุกจิต  ฉเหตุกจิต  นั้นไม่มี ที่เป็นเช่นนี้เพราะเหตุใด ?

ข.ให้แสดงความแตกต่างกันระหว่าง อเหตุกจิต กับ สเหตุกจิต ?
ตอบ
ก. การที่จตุเหตุกจิต ปัญจเหตุกจิต ฉเหตุกจิตไม่มีนั้นเพราะอกุศลเหตุมีเพียง ๓ กุศลเหตุ และอัพยากตเหตุ
ก็มีเพียง ๓ ธรรมดาอกุศลเหตุ กับ กุศลเหตุ หรือกับอัพยากตเหตุนั้น เกิดขึ้นพร้อมกันในจิตดวงเดียวกัน
ไม่ได้ ฉะนั้น จตุเหตุกจิต ปัญจเหตุกจิต ฉเหตุกจิต  จึงไม่มี.  


ข. ความแตกต่างกันระหว่างอเหตุกจิต กับ สเหตุกจิต นั้นคือ
๑. อเหตุกจิต
จิตที่ไม่มีเหตุนั้น  มีกำลังอ่อน  ไม่มั่นคงในการรับอารมณ์
     สเหตุกจิต
จิตที่มีเหตุ  มีกำลังเข้มแข็ง  มั่นคงในการรับอารมณ์
๒. อเหตุกจิต
เมื่อว่าโดยชาติแล้วมี ๒ ชาติ  คือวิปากชาติ กับ กริยาชาติ
     สเหตุกจิต
เมื่อว่าโดยชาติแล้วมี ๔ ชาติ  คือ  กุศลชาติ  อกุศลชาติ  วิปากชาติ  กริยาชาติ
๓. อเหตุกจิต
เป็นกามพวกเดียว
     สเหตุกจิต
เป็นกาม  มหัคคตะ  และโลกุตตระได้ทั้ง ๓
๔. อเหตุกจิต 
เป็นโลกียะ
     สเหตุกจิต 
เป็นโลกีย  และโลกุตตระได้ทั้ง ๒ 
๓. จงจำแนกกิจ  ๑๔  โดยอเหตุกจิต ๑๘ มาดู ?
ตอบ
จำแนกกิจ ๑๔  โดยอเหตุกจิต ๑๘ ดังนี้

จิตที่ทำหน้าที่ปฏิสนธิกิจ  ภวังคกิจ  จุติกิจ มี ๒ ดวงคือ  อุเบกขาสันตีรณจิต ๒

จิตที่ทำหน้าที่อาวัชชนกิจ  
มี  ๒  ดวงคือ
ปัญจทวาราวัชชนจิต ๑ มโนทวาราวัชชนจิต ๑

จิตที่ทำหน้าที่ทัสนกิจ

มี  ๒  ดวงคือ 
จักขุวิญญาณจิต ๒

จิตที่ทำหน้าที่สวนกิจ

มี  ๒  ดวงคือ  
โสตวิญญาณจิต ๒

จิตที่ทำหน้าที่ฆายนกิจ

มี  ๒  ดวงคือ  
ฆานวิญญาณจิต ๒

จิตที่ทำหน้าที่สายนกิจ

มี  ๒  ดวงคือ
ชิวหาวิญญาณจิต ๒

จิตที่ทำหน้าที่ผุสนกิจ

มี  ๒  ดวงคือ  
กายวิญญาณจิต ๒

จิตที่ทำหน้าที่สัมปฏิจฉนกิจ
มี  ๒  ดวงคือ
สัมปฏิจฉนจิต  ๒

จิตที่ทำหน้าที่สันตีรณกิจ  
มี  ๓  ดวงคือ
สันตีรณจิต  ๓

จิตที่ทำหน้าที่โวฏฐัพพนกิจ
มี  ๑  ดวงคือ
มโนทวาราวัชชนจิต ๑

จิตที่ทำหน้าที่ชวนกิจ

มี  ๑  ดวงคือ
หสิตุปปาทจิต ๑

จิตที่ทำหน้าที่ตทารัมมณกิจ
มี  ๓  ดวงคือ  
สันตีรณจิต ๓ ฯ
๔. 
ก. ทวารสังคหะ  แปลว่ากระไร ?  คำว่าทวารในที่นี้หมายความว่ากระไร ?  และมีกี่อย่าง ? อะไรบ้าง ? ให้บอกองค์ธรรมของทวารนั้นๆ มาด้วย

ข. เจตสิกที่เกิดขึ้นไม่ว่าเวลาใด  ต้องเกิดในทวารเดียวเสมอนั้นมีจำนวนเท่าใด? คืออะไร ?  ที่เป็นเช่นนี้เพราะเหตุใด ?

ตอบ
ก. ทวารสังคหะ  แปลว่า  การสงเคราะห์  จิต  เจตสิก  โดยประเภทแห่งทวาร  ชื่อว่า  ทวารสังคหะ  คำว่า  ทวารในที่นี้  หมายความว่า  ประตู  ซึ่งเป็นที่เข้าออก  ของวิถีจิตทั้งหลาย  เหมือนหนึ่ง  ประตู  สำหรับ  เป็นที่เข้าออก  ของคนทั้งหลาย  มี ๖  อย่างคือ

๑. จักขุทวาร
องค์ธรรม  ได้แก่  จักขุปสาท

๒. โสตทวาร
องค์ธรรม  ได้แก่  โสตปสาท

๓. ฆานทวาร
องค์ธรรม  ได้แก่  ฆานปสาท

๔. ชิวหาทวาร
องค์ธรรม  ได้แก่  ชิวหาปสาท

๕. กายทวาร   
องค์ธรรม  ได้แก่  กายปสาท

๖. มโนทวาร  
องค์ธรรม  ได้แก่  ภวังคจิต ๑๙

ข. เจตสิกที่เกิดขึ้นไม่ว่าเวลาใด  ต้องเกิดในทวารเดียวเสมอนั้นมีจำนวน  ๒  ดวงคือ  อัปปมัญญาเจตสิก ๒ ที่เป็นเช่นนี้เพราะอัปปมัญญาเจตสิก ๒ ดวงนี้  เกิดขึ้นรับสัตวบัญญัติเป็นอารมณ์   วิถีจิตที่จะรับสัตวบัญญัติเป็นอารมณ์ได้นั้นต้องเป็นวิถีจิตที่เกิดทางมโนทวารอย่างเดียว  ที่กล่าวเช่นนี้มุ่งหมายเอา  อัปปมัญญาเจตสิก  ที่ประกอบกับมหากุศลจิต  มหากริยาจิต  รูปาวจรกุศลจิต  รูปาวจรกริยาจิต  เท่านั้น  ถ้าอัปปมัญญาเจตสิกที่ประกอบกับ  
รูปาวจรวิปากจิตแล้ว  ก็เป็นทวารวิมุติไป  ฉะนั้น  อัปปมัญญาเจตสิก ๒ ดวงนี้  จึงเกิดได้เฉพาะแต่ในมโนทวารเท่านั้น
๕. 
ให้แปลคาถาต่อไปนี้
ปญฺจวีส  ปริตฺตมฺหิ                   ฉ  จิตฺตานิ  มหคฺคเต
เอกวีสติ  โวหาเร                      อฏฺฐ  นิพฺพานโคจเร
วีสานุตฺตรมุตฺตมฺหิ                     อคฺคมคฺคผลุชฺฌิเต
ปญฺจ  สพฺพตฺถ  ฉจฺเจติ              สตฺตธา  ตตฺถ  สงฺคโห. 

ตอบ 
จิต ๒๕ ดวง  คือ  ทวิปัญจวิญญาณจิต ๑๐  มโนธาตุ ๓  สันตีรณจิต ๓  มหาวิปากจิต ๘  หสิตุปปาทจิต ๑
เกิดได้ในอารมณ์ ๖ ที่เป็นกามธรรมอย่างเดียว
จิต ๖ ดวง คือ วิญญาณัญจายตนฌานจิต ๓  เนวสัญญานาสัญญายตนฌานจิต ๓  เกิดได้ในธรรมารมณ์ที่เป็นมหัคคตะ อย่างเดียว
จิต ๒๑ ดวง คือ รูปาวจรจิต ๑๕ (เว้น อภิญญาจิต ๒) อากาสานัญจายตนฌานจิต ๓
 
อากิญจัญญายตนฌานจิต ๓  เกิดได้ในธรรมารมณ์ที่เป็นบัญญัติ อย่างเดียว
จิต ๘ ดวง คือ โลกุตตรจิต ๘ เกิดได้ในธรรมารมณ์ที่เป็น นิพพาน อย่างเดียว
จิต ๒๐ ดวงคือ  อกุศลจิต  ๑๒  มหากุศลญาณวิปปยุตตจิต ๔  มหากริยาญาณวิปปยุตตจิต ๔  เกิดได้ในอารมณ์ ๖ ที่เป็นกามะ  มหัคคตะ  บัญญัติ (เว้นโลกุตตรธรรม ๙)

จิต ๕ ดวงคือ มหากุศลญาณสัมปยุตตจิต ๔  กุศลอภิญญาจิต ๑  เกิดได้ในอารมณ์ ๖ ที่เป็นกามะ  มหัคคตะ  โลกุตตระ  บัญญัติ (เว้นอรหัตตมรรค อรหัตตผล)

จิต ๖ ดวง คือ มหากริยาญาณสัมปยุตตจิต ๔  กิริยาอภิญญาจิต ๑   มโนทวาราวัชชนจิต ๑  เกิดได้ในอารมณ์ ๖  ที่เป็นกามะ  มหัคคตะ  โลกุตตระ  บัญญัติ  โดยไม่มีเหลือ
ในอารัมมณสังคหะนี้ มีการสงเคราะห์จิต ๗ นัย  โดยประเภทแห่งเอกันตะ ๔  อเนกันตะ ๓ ดังที่กล่าวมาแล้ว ด้วยประการฉะนี้.

๖. เพราะเหตุใด   ปริจเฉทที่  ๗  จึงเรียกว่า  สมุจจยสังคหะ  และสมุจจยะสังคหะนี้มี   สังคหะอยู่กี่หมวด  คืออะไรบ้าง  แต่ละหมวดมีธรรมอยู่เท่าไร  คืออะไรบ้าง ?  (ให้บอกมาเฉพาะหัวข้อ)  

ตอบ
เพราะเหตุว่า  ในปริจเฉทที่  ๗  นี้พระอนุรุทธาจารย์แสดงการรวบรวมธรรมที่มีสภาพเข้ากันได้เรียกว่า   สมุจจยสังคหะ  และในสมุจจยสังคหะ  นี้มีสังคหะอยู่  ๔ หมวดคือ

๑. อกุศลสังคหะ  การแสดงสงเคราะห์ธรรมที่เป็นฝ่ายอกุศล  โดยส่วนเดียว หมวดหนึ่ง

๒. มิสสกสังคหะ  การแสดงสงเคราะห์ธรรมที่เป็นกุศล  อกุศล  อพฺยากต  ทั้ง  ๓  ปนกัน  หมวดหนึ่ง

๓. โพธิปักขิยสังคหะ  การแสดงสงเคราะห์ธรรมที่เป็นฝ่ายมรรคญาณ  หมวดหนึ่ง

๔. สัพพสังคหะ  การแสดงสงเคราะห์จิต  เจตสิก  รูป  นิพพาน  ซึ่งเป็นวัตถุธรรมทั้งหมดรวมกัน หมวดหนึ่ง
ในอกุศลสังคหะมีธรรมอยู่  ๙ หมวดคือ  ๑ อาสวะ  ๒.โอฆะ  ๓.โยคะ  ๔.คันถะ  ๕. อุปาทาน  ๖. นีวรณะ  
๗. อนุสัย  ๘.สังโยชน์  ๙. กิเลส
ในมิสสกสังคหะมีธรรมอยู่  ๗ หมวดคือ  ๑.เหตุ  ๒. ฌานังคะ  ๓. มัคคังคะ  ๔. อินทรีย์  ๕. พละ  ๖. อธิบดี  ๗. อาหาร  
ในโพธิปักขิยสังคหะมีธรรมอยู่ ๗ หมวดคือ  ๑. สติปัฏฐาน  ๒. สัมมัปปธาน  ๓. อิทธิบาท  ๔.อินทรีย์          ๕. พละ  ๖. โพชฌงค์  ๗. มัคคังคะ
ในสัพพสังคหะมีธรรมอยู่  ๕ หมวดคือ  ๑ ขันธ์   ๒. อุปาทานขันธ์  ๓. อายตนะ  ๔. ธาตุ   ๕. สัจจะ
๗. จงแสดงความแตกต่างระหว่างอภิชฌาและพยาบาทที่เป็นมโนทุจริตกับอภิชฌาและพยาบาทที่เป็นคันถะ
ตอบ
ความแตกต่างระหว่างอภิชฌาและพยาบาทที่เป็นมโนทุจริต กับอภิชฌาและพยาบาทที่เป็นคันถะ

 ๑. อภิชฌา ที่เป็นมโนทุจริตนั้น เป็นโลภะ อย่างหยาบ มีสภาพอยากได้ทรัพย์ สมบัติ ของผู้อื่นมาเป็นของ ๆ ตนโดยไม่ชอบธรรม

๒. ส่วนอภิชฌากายคันถะนั้นเป็นได้ทั้งโลภะอย่างหยาบและอย่างละเอียดทั้งหมดที่เกี่ยวกับความอยากได้ ความพอใจในทรัพย์สมบัติของผู้อื่น หรือของตนเอง โดยชอบธรรมก็ตาม ไม่ชอบธรรมก็ตาม  จัดเป็น  อภิชฌากาย-

คันถะ ทั้งสิ้น
   
๓. พยาบาทที่เป็นมโนทุจริต ได้แก่ โทสะอย่างหยาบ  ที่เกี่ยวกับความปองร้ายผู้อื่น   โดยนึกคิดให้เขามีความลำบากเสียหายต่าง ๆ  หรือนึกแช่งให้ผู้ที่ตนไม่ชอบนั้นให้ถึงตาย
          
๔.  ส่วน พยาปาทกายคันถะ นั้น ได้แก่โทสะ อย่างหยาบก็ตาม อย่างละเอียดก็ตาม คือความไม่ชอบ ไม่พอใจ โกรธ กลัว กลุ้มใจ เสียใจ ไปจนถึงการทำปาณาติบาต ผรุสวาจา เหล่านี้  จัดเป็น พยาปาทกายคันถะทั้งสิ้น
๘. คำว่า  สติปัฏฐาน  มีความหมายว่าอย่างไร ?  แสดงวจนัตถะว่าอย่างไร  ?  และทำไม  สติดวงเดียวจึงเป็นสติปัฏฐานทั้ง  ๔ ได้ ?
ตอบ
คำว่า  สติปัฏฐาน  หมายความว่า  สติที่เป็นประธานในสัมปยุตตธรรม  แล้วตั้งมั่นในอารมณ์  มีกายเป็นต้น  ดังมีวจนัตถะแสดงว่า  สติ  เอว  ปฏฺฐานนฺติ สติปฏฺฐานํ

และการที่สติดวงเดียวเป็นสติปัฏฐานทั้ง ๔  ได้นั้น   ก็เพราะว่า  อารมณ์อันเป็นที่ตั้งแห่งการกำหนดก็มี ๔  ลักษณะอันเป็นนิมิตที่ปรากฏขึ้น  ก็มี ๔  การประหาณวิปลาสธรรมก็มี ๔  ด้วยเหตุนี้  สติดวงเดียว  จึงเป็นสติปัฏฐานทั้ง ๔ ได้ ฯ
๙. 
ก. ในปรมัตถธรรม ๔ ประการ  เมื่อว่าโดยอายตนะแล้วมี ๑๒  ว่าโดยธาตุมี ๑๘  ที่เป็นดังนี้อาศัยอะไรเป็นหลัก ?

ข. จงแสดงผลที่เกิดขึ้นจากอายตนะ ๑๒  โดยเฉพาะ ๆ ?
ตอบ
ก. ในปรมัตถธรรม ๔ ประการ  เมื่อว่าโดยอายตนะแล้วมี  ๑๒  นั้น เพราะอาศัยมีประเภทต่างกันแห่งทวาร ๖ อารมณ์  ๖  เมื่อว่าโดยธาตุมี  ๑๘  นั้น  เพราะอาศัยทวาร  ๖  อารมณ์  ๖  และวิญญาณ  ๖ 

ข. ผลที่เกิดจากอายตนะ  ๑๒  โดยเฉพาะ  ๆ  นั้น  มีดังนี้คือ

๑. จักขุวิญญาณ
การเห็น

เป็นผลของจักขายตนะ  กับ  รูปายตนะ

๒. โสตวิญญาณ

การได้ยิน
เป็นผลของโสตายตนะ  กับ  สัททายตนะ

๓. ฆานวิญญาณ
การรู้กลิ่น
เป็นผลของ ฆานายตนะ กับ  คันธายตนะ

๔. ชิวหาวิญญาณ  
การรู้รส

เป็นผลของ ชิวหายตนะ  กับ รสายตนะ

๕. กายวิญญาณ
การรู้ถูกต้อง
เป็นผลของ  กายายตนะ  กับ โผฏฐัพพายตนะ

๖. จิต ๗๖ (เว้นทวิปัญจวิญญาณจิต ๑๐ มโนธาตุ ๓) มีการรู้อารมณ์  และคิดนึกในเรื่องราวทั้งปวง  เป็นผลของมนายตนะ  กับ  ธัมมายตนะ 
๑๐. ในวัตถุธรรม ๗๒ นั้น  วัตถุธรรมที่แสดงไว้ในอกุศลสังคหะ  มิสสกสังคหะ  โพธิปักขิยสังคหะ       สัพพสังคหะ แต่ละหมวด มีจำนวนเท่าใด คืออะไรบ้าง ?

ตอบ
ในวัตถุธรรม ๗๒  นั้น

วัตถุธรรมที่แสดงไว้ในอกุศลสังคหะ มี ๑๔ คือ อกุศลเจตสิก ๑๔

วัตถุธรรมที่แสดงไว้ในมิสสกสังคหะ มี ๓๖ คือ จิต ๑ เจตสิก ๒๖ รูป ๙

วัตถุธรรมที่แสดงไว้ในโพธิปักขิยสังคหะ มี ๑๔ คือ จิต ๑ เจตสิก ๑๓


วัตถุธรรมที่แสดงไว้ในสัพพสังคหะ มี ๗๒ คือ จิต ๑ เจตสิก ๕๒ นิปผันนรูป ๑๘ นิพพาน ๑
***************
ฝ่ายวางแผนและวิชาการ  อภิธรรมโชติกะวิทยาลัย
มหาวิทยาลัยมหาจุฬาลงกรณราชวิทยาลัย















